DA wil by LUR weet oor sterftes op O-Kaapse paaie | Netwerk24
Deur Lourens Schoeman 26 Januarie 2020 21:51
Die jongste sterftesyfer in die feestyd wat verlede week deur Fikile Mbalula, minister van vervoer, in 'n verslag uitgereik, is, toon duidelik dat padveiligheid op Oos-Kaapse paaie 'n bron van kommer is.
Marshall von Buchenroder, DA-lid in die Oos-Kaapse wetgewer, sê Mbalula het aangekondig dat van die 1 617 mense wat in die afgelope feestyd op Suid-Afrikaanse paaie dood is, 242 hulle lewe op Oos-Kaapse paaie verloor het.
"Dit is die derde hoogste sterftesyfer in die land, wat beteken dat die sterftesyfer op Oos-Kaapse paaie vir die derde agtereenvolgende jaar gestyg het.
"In die 2018-feestyd het die Oos-Kaap 238 sterftes gehad, teenoor 213 in 2017. Selfs net een sterfte op ons paaie is een te veel," sê Von Buchenroder.
Hy voeg by dat die LUR vir vervoer, Weziwe Tikana-Gxothiwe, se ingrypingstrategie steeds nie daarin slaag om die aantal sterftes op paaie in die Oos-Kaap te verminder nie.
"Etlike van hierdie sterftes word toegedig aan spoed of roekelose en nalatige bestuur. Daar is 'n sin van wetteloosheid op ons paaie. Bestuurders doen net wat hulle wil, want daar is niemand wat hulle daarvoor aanspreeklik hou nie.
In die 2018-feestyd het die Oos-Kaap 238 sterftes gehad, teenoor 213 in 2017.
"Ons moet wetstoepassing oor 24 uur van die dag implementeer, soos wat Tikana-Gxothiwe ons reeds sedert 2018 belowe. Hierbenewens moet verkeersbeamptes se moraal ook aangespreek word deur kwessies rakende oortydwerk op te los.
"Amptenare is toegelaat om net vier ure oortyd elk te werk oor die hele feestyd," aldus Buchenroder.
Hy sê dat hy steeds wag vir antwoorde op vrae wat hy aan die LUR gerig het oor hoekom die 24 uur-program nog nie toegepas word nie, asook vir 'n opsomming van die inisiatiewe wat tydens die feestyd plaasgevind het.
"Sigbaarheid en streng wetstoepassing vir die hele jaar, nie net seisoenale planne nie, kan die hoë sterftesyfer op die paaie in die Oos-Kaap skerp verminder."
Hy sê verkeersbeamptes moet streng optree teen padgebruikers wat hulle eie en ander se lewens in gevaar stel.